Na temelju članka 18. Zakona o turističkim zajednicama i promicanju hrvatskog turizma (NN 52/19 i 42/20), članka 7. Pravilnika o posebnim uvjetima koje moraju ispunjavati zaposleni u turističkim zajednicama (NN 13/2022), članka 25. i članka 41. Statuta Turističke zajednice Virovitičko-podravske županije (NN 59/2020) te Odluke Turističkog vijeća Turističke zajednice Virovitičko-podravske županije o raspisivanju natječaja za izbor i imenovanje direktora/ice Turističke zajednice Virovitičko-podravske županije od 07. ožujka 2022., Turističko vijeće Turističke zajednice Virovitičko-podravske županije raspisuje

**JAVNI NATJEČAJ**

**za izbor i imenovanje**

**DIREKTORA/ICE TURISTIČKE ZAJEDNICE VIROVITIČKO-PODRAVSKE ŽUPANIJE**

**Broj izvršitelja:** 1 izvršitelj (m/ž), puno radno vrijeme, mandat na 4 godine

Na Natječaju ravnopravno mogu sudjelovati kandidati oba spola, a izrazi koji se koriste u ovom javnom Natječaju uporabljeni su neutralno i odnose se na muške i ženske osobe.

**Uvjeti:**

Kandidati moraju ispunjavati opće uvjete Zakona o radu (NN 93/14, 127/17, 98/19), uvjete propisane čl. 21. i čl. 23. Zakona o turističkim zajednicama i promicanju hrvatskog turizma (NN 52/19, 42/20) te uvjete propisane Pravilnikom o posebnim uvjetima koje moraju ispunjavati zaposleni u turističkim zajednicama (NN 13/22), kako slijedi:

1. Završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij,
2. Najmanje tri godine radnog iskustva na rukovodećim poslovima u turizmu, ili najmanje šest godina radnog iskustva na poslovima koji odgovaraju stupnju stečene stručne spreme iz točke 1. ovoga stavka,
3. Znanje jednog i poznavanje još jednoga stranog jezika,
4. Znanje rada na osobnom računalu,
5. Položen stručni ispit za rad u turističkoj zajednici (ako nema položen stručni ispit, pod uvjetom da ispunjava sve ostale tražene uvjete, stručni ispit mora polagati u roku od 1 godine od dana stupanja na rad),

Uz dokaze o ispunjavanju posebnih uvjeta, prilikom prijave na javni natječaj, kandidati prilažu svoj prijedlog četverogodišnjeg programa rada turističke zajednice, izrađenog na temelju strateških dokumenata koji se odnose na područje na kojem djeluje turistička zajednica i na temelju priručnika Ministarstva turizma i sporta 'Metodologija i obvezatne upute za izradu godišnjeg programa rada i izvješća o izvršenju godišnjeg programa rada'.

Direktor/ica imenuje se na mandatno razdoblje od četiri godine.

**Obvezna dokumentacija uz prijavu:**

* Životopis,
* Dokaz o stručnoj spremi, traženom radnom iskustvu (HZMO - elektronički zapis o radno-pravnom statusu odnosno, u slučaju radnog staža u inozemstvu, odgovarajuću potvrdu poslodavca ili ugovor o radu iz kojeg je razvidno trajanje zaposlenja i sl.) te, o poznavanju stranih jezika i poznavanju rada na računalu (preslike uvjerenja, svjedodžbi, potvrda i slične dokumentacije ili drugi odgovarajući dokument),
* Uvjerenje da mu/joj pravomoćnom sudskom presudom ili rješenjem o prekršaju nije izrečena mjera sigurnosti ili zaštitna mjera zabrane obavljanja poslova iz područja gospodarstva, dok ta mjera traje.

Prijave i dokaze o ispunjavanju uvjeta te životopis i četverogodišnji program rada kandidati dostavljaju najkasnije u roku od **8 dana od dana objave natječaja na mrežnoj stranici Turističke zajednice Virovitičko-podravske županije**, **isključivo preporučenom poštom** na adresu:

**Turistička zajednica Virovitičko-podravske županije**

**Trg Ljudevita Patačića 1**

**33000 Virovitica**

s naznakom

**"NATJEČAJ ZA DIREKTORA/ICU TURISTIČKE ZAJEDNICE VIROVITIČKO-PODRAVSKE ŽUPANIJE"**

**'NE OTVARAJ'**

Povjerenstvo za provedbu Natječaja Turističkog vijeća Turističke zajednice Virovitičko-podravske županije sastat će se unutar roka od 8 (osam) dana od dana isteka roka za prijavu, kada će prikupiti i otvoriti sve pristigle prijave te utvrditi ispunjavaju li kandidati uvjete Natječaja.

Neće se razmatrati prijave koje su nepotpune ili nerazumljive, kao ni prijave koje se dostave izvan roka ili na način različit od načina dostave propisanog ovim javnim natječajem.

S kandidatima koji udovoljavaju svim uvjetima ovog Natječaja Povjerenstvo će održati intervju te potom bez odlaganja Turističkom vijeću Turističke zajednice Virovitičko-podravske županije predložiti izbor kandidata.

Ako kandidat ne pristupi intervjuu, smatrat će se da je povukao prijavu na Natječaj.

Turističko vijeće Turističke zajednice Virovitičko-podravske županije će na sjednici donijeti odluku o izboru kandidata.

O rezultatima Natječaja kandidati će biti obaviješteni elektroničkom poštom najkasnije u roku od 8 (osam) dana od dana donošenja odluke o odabiru kandidata na sjednici Turističkog vijeća Turističke zajednice Virovitičko-podravske županije.

Kandidati prijavom na Natječaj pristaju da se njihovi podaci obrađuju u potrebnom obimu i u svrhu provedbe natječaja od strane ovlaštenih osoba za provedbu Natječaja sukladno Uredbi (EU) 2016/679 Europskog parlamenta i vijeća o zaštiti pojedinca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46 EZ od 27. travnja 2016. godine (Službeni list Europske unije, L119/1).

Turističko vijeće Turističke zajednice Virovitičko-podravske županije zadržava pravo ne izvršiti izbor direktora/ice po raspisanom Natječaju te isti poništiti bez posebnog obrazloženja.

Virovitica, 24. ožujka 2022. godine